《诸公咏竹以笼竹和烟滴露梢为韵得滴字》
宋代·郭印

草木尽柔脆，夫君抱刚质。
孤标老更高，翠叶秋仍密。
伊余亦刚介，论交自畴昔。
相见眼终青，直谅盖多益。
夕阳映雪低，晓露和烟滴。
清修良起予，安可无一日。
柳条但柔姿，桃李从令色。
与君期岁寒，勿作春风客。

作者简介：宋成都双流人，字信可，晚号亦乐居士。郭绛子。徽宗政和进士。累任铜梁、仁寿等县令。高宗绍兴十八年，以任永康军通判时牒试避亲、举人不当降一官。终部刺史。与秦桧有庠序旧，绝不与通，家居十八年。性嗜水竹。工诗，与蒲大受、冯时行、何耕道为诗友。有《云溪集》。